Papersnake/gushiwen huggingface dataset:
食榧子
洪炎（宋代）

若榴资彭粮，榧实伐彭兵。三彭穴身中，各以尸自名。

伺隙戕所托，睢盱为己荣。仙山无凡木，榧林高且清。

八月实累累，斗量亦囊盛。盈盘得恣食，不与汝粮并。

嗟汝小黠耳，安所逃汝生。蚤读黄老书，五牙漱琅英。

虽微玉山果，知汝久已行。丧乱食不足，长饥病所婴。

蟠桃未能致，橡栗庶可营。作诗颂榧子，期子以主盟。
沁园春 其十七 送李潜厓大理还金华
夏言（明代）

短棹乘流，轻轩度岭，风雨兼程。念走马看花，当年识面，避人焚草，往事关情。

三十年来，四千里外，廊庙江湖白发生。喜今朝，有故人远到，春满山城。

后园丹桂堂成。正露冕、扶筇踏晓晴。看竹径烟浓，春迷鹤梦，横塘水静，晚结鸥盟。

佳客难留，好怀未尽，又向江头话送行。凝望处，爱高楼云阁，青眼偏明。
送李国史
释心月（宋代）

父翁伯季忠清节，凛凛同班立圣朝。
次第到孙孙又子，老僧屈指日非遥。
定风波（二·花山李卫公园亭）
仲殊（宋代）

南徐好，城里小花山。淡薄融香松滴露，萧疏笼翠竹生烟。风月共闲闲。金晕暗，灯火小红莲。太尉昔年行乐地，都人今日散花天。桃李但无言。
秋夜次叶一山韵
真山民（宋代）

自笑秋来似转蓬，偶然飞落过山中。
一灯幽馆菊花雨，孤枕小山梧叶风。
涉世悠悠旋磨蚁，怀人杳杳寄书鸿。
浮生何予光阴事，抵死相催作老翁。
题文公书光风霁月四大字平章燕公将搆亭滦阳以此为扁 其一
郑潜（明代）

行乐归沂上，阳和满座中。精神秋沆瀣，胸次玉玲珑。

草色浮窗动，花阴上几浓。乾坤清淑气，分付在吾躬。
冬至夜饮
孔武仲（宋代）

翠帟排银烛，金炉飘篆香。
人情感佳节，天气踏新阳。
醉怯醇醪酒，寒知碧瓦霜。
明朝指天阙，万寿献君王。
杂咏一百首·王子晋
刘克庄（宋代）

宿有骖鸾约，飘然遡碧霄。
不为君主鬯，却伴女吹箫。
松江亭携乐观渔宴宿
白居易（唐代）

震泽平芜岸，松江落叶波。在官常梦想，为客始经过。

水面排罾网，船头簇绮罗。朝盘鲙红鲤，夜烛舞青娥。

雁断知风急，潮平见月多。繁丝与促管，不解和渔歌。
颂古十首
释法薰（宋代）

百千诸佛在何居，黄鹤楼诗锦不如。
问汝秀才题也未，一篇题取莫踌躇。
高宗祀明堂前朝享太庙二十一首 其四 迎神用《兴安》。
郊庙朝会歌辞（宋代）

涓选休成，祖考是享。夙夜专精，求诸惚恍。洋洋在上，惟神之仰。

鬯矣清明，应之如响。
天冠山题咏二十二首 其五 金沙岭
赵孟頫（元代）

攀萝缘石磴，步上金沙岭。露下色荧荧，月生光炯炯。
雁翅夹口小酌
陆游（宋代）

墟烟淡将散，江雨细欲无。
回风吹衣襟，晴光满菰蒲。
隐几乐此吹，清和如夏初。
犬吠船丁归，小市得美蔬。
欢言酌清醥，侑以案上书。
虽云泊江渚，何异归林庐。
石楠树
权德舆（唐代）

石楠红叶透帘春，忆得妆成下锦茵。

试折一枝含万恨，分明说向梦中人。
梅花三首 其二
俞德邻（宋代）

洗尽铅华见玉肌，可人风味半开时。胆瓶谁汲寒溪水，带月和烟簪一枝。
叶翰林令画僧作偃松于石林堂壁有诗余次韵 其四
程俱（宋代）

眼中突兀蓝田馆，前日空山秽不治。聊遣上人供幻事，戏将方丈纳仇池。
上已日舍舟丰城
曹彦约（宋代）

路出丰夺县，篮舆了夕阳。
何人共列坐，胜事忆流觞。
帝里衣冠近，家山念虑长。
殷勤楼下水。今夜到吾乡。
偈颂七十六首
释师范（宋代）

赤手空拳下山去，满船和月载归来。
五峰可煞无惭愧，面面相看眼未开。
句
黄辅（宋代）

许国一心如铁劲，阖门百口等毛轻。
答吴侍郎寄陕府
刘攽（宋代）

天王相有三，分陕按殽函。列国依明德，西人盛美谈。

甘棠元听讼，綵服自调甘。馀力斯文贵，珍词万象含。

气清融渤澥，材绝耸楩楠。请诵诗三百，先知学召南。
春日过长荡湖野望
施渐（明代）

不因修禊过春山，谁得澄湖一望间。
顿觉尘心空水上，偶逢渔父语沙间。
几多沃野桑麻蔽，半是荒畬雁鹜还。
日夕微茫僧问渡，双峰寂历掩禅关。
偈颂一百零二首 其六十九
释慧远（宋代）

虎穴魔宫阔步挨，犁耕拔舌待君来。摩云鼻孔须胡口，闹里相逢鬼擘开。

不离刀山居马腹，便从炉炭入驴胎。一句子，不须猜，延宾岂在预安排。

换手搥胸何处去，虾蟆头上戴青苔。
将往琼南口占别司香者 其四
屈大均（明代）

生本珠娘不爱珠，每将明月换香榆。绣成天女兼毛女，沉水多薰取自娱。
公子
文彦博（宋代）

甲第峨峨爵观前，对回微岸鵔鸃冠。锦鞯飞鞚丹砂埒，蜜炬流膏紫玉槃。

狐尾单衣常裛麝，虎头双绶镇薰兰。闲驰便面章台陌，里巷儿童逐弹丸。
许州
沈在廷（清代）

魏武英灵一代雄，许昌城堞霸图空。生前吴蜀心思并，死后师昭恨不穷。

绕郭残荷余冷艳，参天衰柳咽凉风。魂归若向襄樊路，犹悸烧时赤壁红。
赠翁卷
刘克庄（宋代）

非止擅唐风，尤于选体工。
有时千载事，只在一联中。
世自轻前辈，天犹活此翁。
江湖不相见，才见又西东。
一片峰
叶茵（宋代）

十丈苍圭似削齐，摩挲信是古来碑。
不刊二范忠劳绩，合写诸贤唱咏诗。
和裴仆射相公假山十一韵
韩愈（唐代）

公乎真爱山，看山旦连夕。犹嫌山在眼，不得着脚历。

枉语山中人，匄我涧侧石。有来应公须，归必载金帛。

当轩乍骈罗，随势忽开坼。有洞若神剜，有岩类天划。

终朝岩洞间，歌鼓燕宾戚。孰谓衡霍期，近在王侯宅。

傅氏筑已卑，磻溪钓何激。逍遥功德下，不与事相摭。

乐我盛明朝，于焉傲今昔。
寄吴别驾献臣 其二
陈献章（明代）

罗江许薄偶然逢，又得成都一信通。惟有大厓李居士，洞庭何处醉春风。
宴玉津园江楼七首
任希夷（宋代）

虚斋留御榻，小径近层岩。
再拜观奎画，浑疑侍玉阶。
秋日汴河客舍酬友人
罗隐（唐代）

梁宋追游早岁同，偶然违别事皆空。
年如流水催何急，道似危途动即穷。
醉舞且欣连夜月，狂吟还聚上楼风。
烦君更枉骚人句，白凤灵蛇满袖中。
天目歌送李伯远之临安学博
邓云霄（明代）

越山高，越水长，越天万里吞南荒。绝峤东西开两目，中天日月荒睛光。

照破鸿蒙视太古，转盼中原一抔土。云霞明灭映天台，岩壑轩翔压天姥。

洞中仙鼠飞白鸦，玉芝茁茁森于麻。流泉瀑布奔深涧，昭明翻经曾洗眼。

唐代琼宫结构存，汉皇龙简精灵远。灏气微茫上太清，山麓下接临安城。

临安之城大如斗，不意近入李君手。峰影澄明落泮池，支颐爽气当窗牖。

龙飞凤舞古记之，片毡携去休攒眉。勿论桃李待时雨，喜得烟景迎新诗。

君来已贵长安纸，君去佳名满人耳。洒笔振衣第一峰，可念同盟者诸子。

君不见马融帐，非虚设，郑虔妙技称三绝。丈夫垂名动万年，此心肯向傍人说。

青袍黄绶且夷犹，白雪阳春若与俦。知君双目如天目，一笑山空水自流。
九座山
刘克庄（宋代）

化尽开山物，惟存窣堵坡。
俗传潭出雨，僧说火因魔。
旧给唐绫暗，新镌蔡字讹。
岩前观蟒石，尤觉可疑多。
第一百六十二
文天祥（宋代）

春日涨云岑，故园当北斗。
窈窕桃李花，纷披为谁秀。
杂挽诗四首 其三
李之仪（宋代）

汉室传经后，唐朝旧族家。柔明惟典则，专静辍纷华。

得配同高寿，流光固未涯。定应知去路，门外列三车。
宝应道中
蒋玉棱（清代）

奔流一束障湖门，暮色荒寒卤气昏。堕枕残钟烟外寺，打篷孱叶雨中村。

天高鸿雁声闻断，地坼蛟鼍窟宅尊。明日露筋祠下过，拟酤清醑荐兰荪。
初秋社集同用飞花二韵 其二
邓云霄（明代）

万里同为客，停杯感岁华。西风吹片月，秋思在谁家。

夜久移桐影，谈深落烛花。明河清且浅，好泛斗边槎。
次韵团练君侯新居二诗 其二
朱松（宋代）

一钱未办买云山，突兀何时屋万间。岁晚投簪来卜筑，柴门分占碧孱颜。
大雪省中对梅花怀李司封于田
欧大任（明代）

钟山南署玉龙蟠，带得罗浮一树寒。谁谓分曹犹隔舍，今宵不共故人看。
齐天乐
利登（宋代）

淡云荒草秋汀暮，归心又寒烟水。论槛移花，量船载酒，寂寞当年情味。孤蓬夜闭。听四壁松声，欲高还细。似近如遥，露鸿声乱楚天外。

蓝桥人断岁久，旧家曾共赏，九华花事。艳雪初融，生香自暖，消得金莲贴地。相思破睡。谩一点琴心，暗关千里。愁怯潮生，晓帆风又起。
秋中霖雨
佚名（唐代）

寒雨霖霖竟不停，羁愁寂寂夜何宁？山遥塞阔阻乡国，草白风悲感客情。

西瞻瀚海肠堪断，东望咸秦思转盈。才薄孰知无所用，独嗟戎俗滞微名。
和延州经略庞龙图八咏·延利渠
宋祁（宋代）

遵蒙本山下，渠激流且迅。
无嫌万折劳，思回九里润。
次韵和仲咸感怀贻道友
王禹偁（宋代）

好齐生死与穷通，古往今来事略同。
轩后谩留烧药鼎，汉皇虚築望仙台。
鑑中容鬢看看老，梦里荣枯岁岁空。
不逐冥鸿天外去，可怜焦烂扑灯虫。
洞中屡辱龙塘兄惠诗次韵奉酬
罗洪先（明代）

独眠深洞不知晓，屡递飞云似见君。岂为风波曾试险，故寻麋鹿与为群。

因酬诗内莲花句，却掩窗前贝叶文。笑谓奚童好归语，云间世外此从分。
从军夜次六胡北饮马磨剑石为祝殇辞
李益（唐代）

我行空碛，见沙之磷磷，与草之幂幂，半没胡儿磨剑石。

当时洗剑血成川，至今草与沙皆赤。我因扣石问以言，

水流呜咽幽草根，君宁独不怪阴磷？吹火荧荧又为碧，

有鸟自称蜀帝魂。南人伐竹湘山下，交根接叶满泪痕。

请君先问湘江水，然我此恨乃可论。秦亡汉绝三十国，

关山战死知何极。风飘雨洒水自流，此中有冤消不得。

为之弹剑作哀吟，风沙四起云沈沈。满营战马嘶欲尽，

毕昴不见胡天阴。东征曾吊长平苦，往往晴明独风雨。

年移代去感精魂，空山月暗闻鼙鼓。秦坑赵卒四十万，

未若格斗伤戎虏。圣君破胡为六州，六州又尽为胡丘。

韩公三城断胡路，汉甲百万屯边秋。乃分司空授朔土，

拥以玉节临诸侯，汉为一雪万世仇。我今抽刀勒剑石，

告尔万世为唐休。又闻招魂有美酒，为我浇酒祝东流。

殇为魂兮，可以归还故乡些；沙场地无人兮，

尔独不可以久留。
同诸王及大学士翰苑诸臣观莲六韵
弘历（清代）

明廷咨政暇，上苑对时良。载赏云霞卉，言携鸳鹭行。

含飙承笋席，徼露坠银塘。缛锦方迎日，扬檀正纳凉。

镜中妆绰约，画里袭芬芳。共喜蒙多祜，相期戒匪康。
东灵鹫
王之道（宋代）

松盖雨还偃，云扉风自关。
纵横两溪水，高下万重山。
入室三弹指，临渊一点颜。
悬知少来往，石笋绿苔斑。
清平乐（居厚弟生日）
刘克庄（宋代）

人间喘汗。无计翻银汉。有个至人来震旦。宴坐补陀岩畔。

吾闻人寿难量。待看海底生桑。乞取净瓶一滴，普教大地清凉。
岁晚山楼书怀
林亦之（宋代）

傩鼓逢逢志，江边岁又除。
哦诗犹古木，高枕尚僧居。
脚垢时忘洗，头蓬月懒梳。
自应尘事少，非我故耽书。
游麻姑山九首 其三 丹霞洞
曾巩（宋代）

麻姑石坛起云雾，常意已极高峰颠。岂知造化有神处，别耸翠峰参青天。

长松桀柏枝嵬砢，中画一道如流泉。林风飕飗满丘壑，山鸟嘲哳淩飞烟。

山腰古亭豁可望，下见秋色清无边。忽惊阴崖势回合，中抱幽谷何平圆。

初谁凿险构楼观？更使绕舍开芝田。令人到此毛骨醒，欲构老笔丹青传。

羌夷干戈今未解，天地疮痏谁能痊？大厦栋梁置沙莽，肯复顾眄桷与椽？

吾徒于时直何用，欲住未得心茫然。
荅李时升见示游道院作次韵
石宝（明代）

百年西日又生东，多少豪华散晓风。随意且看春草绿，几人长得壮颜红。

茅山道士书长有，水部仙郎兴不空。安得相从还一笑，悠然身世酒杯中。
梅花百咏 其三十一 全体呈露
李江（明代）

白玉堂前雨乍晴，分明雪外见云英。淡中有味却忘倦，画里虽灵无此情。

草阁玲珑嫌俗眼，纱窗幽静了平生。天花落处轻无比，较却梅花落更轻。
访谓阳
许月卿六（宋代）

舅待甥如待大宾，玳筵致语厚词人。
玉堂金马和风月，应有佳篇继后尘。
玉兰
陆树声（明代）

葱茏芳树雨初乾，樽酒花前洽笑欢。日晃帘栊晴喷雪，风回斋笑气生兰。

参差玉佩排空出，烂熳香鳞拥醉看。自是东君苦留客，莫教弦管易吹残。
五亩园十八题为姚举人作 其九 醉香馆
徐庸（明代）

花卉四时春，壶觞千日酒。枕籍满身香，醉入无何有。
赋椿楸二树
邓深（宋代）

爱均召伯棠，名殊诸葛菜。
轩槛顿辉光，东西相映带。
此意存千年，其势当两大。
梨枣况久生，於焉称内外。
山居杂诗九十首
曹勋（宋代）

下邑常寂寞，细履寒溪头。
鱼鰕腥断岸，橘柚明晚秋。
山色俨晴碧，溪光泛澄流。
相思故人远，应过回雁洲。
村夜二篇 其一
陆龟蒙（唐代）

江上冬日短，裴回草堂暝。鸿当绝塞来，客向孤村病。

绵绵起归念，咽咽兴微咏。菊径月方高，橘斋霜已并。

盘飧蔬粟粗，史籍签牌盛。目冷松桂寒，耳喧儿女竞。

开瓶浮蚁绿，试笔秋毫劲。昼户亦重关，寒屏递相映。

诗从骚雅得，字向铅椠正。遇敌舞蛇矛，逢谈捉犀柄。

无名升甲乙，有志扶荀孟。守道希昔贤，为文通古圣。

幽忧废长剑，憔悴惭清镜。祗会鱼鸟情，讵知时俗性。

浮虚多徇势，老懒图历聘。既不务人知，空馀乐天命。

吾家在田野，家事苦辽夐。耕稼一以微，囷仓自然罄。

愁襟风叶乱，独坐灯花迸。明发成浩歌，谁能少倾听。
共友人看花
罗邺（唐代）

愁将万里身，来伴看花人。何事独惆怅，故园还又春。
次韵见诒
韩淲（宋代）

倦作京华梦，秋霖失旱乾。故人相见后，不觉话悲酸。

酒盏还更酌，诗盟复肇端。如翁真老大，莫数郑都官。
有怀寄正仲
舒岳祥（宋代）

往事沄沄逝，新愁衮衮生。
风来看木末，月上候潮声。
偶鸟分枝泊，邻蛩护穴鸣。
洗忧思学易，闻尔著书成。
题异上人挂月轩
林鸿（明代）

迢迢青莲宇，寂寂野僧定。片月挂虚空，群厓破阴暝。

云窗晃玉挂，露幔捲金镜。色映天影寒，光凝古潭净。

常闻止水观，可以喻禅性。夜久悟音闻，空山响烟磬。
诉衷情令
杨炎正（宋代）

露珠点点欲团霜。分冷与纱窗。锦书不到肠断，烟水隔茫茫。

征锦尽，塞鸿翔。睇风樯。阑干曲处，又是一番，倚尽斜阳。
王圣美太丞奉使西来喜而有赠
范纯仁（宋代）

贤愚虽间契稠重，科籍同兼甲子同。省敛劭农明主意，霁威问俗古人风。

阳和煦物先春到，膏泽随车大旱中。感旧知恩谁最笃，塞垣憔悴一衰翁。
好事近（董令升生日）
王之道（宋代）

春色到酴醿，人在酴酉縻花底。花扑尊罍香透，远胜烧沈水。

一花聊复对东风，为祝千千岁。作楫和羹事了，归去骑箕尾。
和徐商贺卢员外赐绯
段成式（唐代）

云雨轩悬莺语新，一篇佳句占阳春。银黄年少偏欺酒，

金紫风阳不让人。连璧座中斜日满，贯珠歌里落花频。

莫辞倒载吟归去，看欲东山又吐茵。
挽焦适道寺丞二首
曾几（宋代）

岂意初秋事，俄闻远日期。
在公无可憾，有客不胜悲。
宅兆溪山好，郊原草木衰。
给孤园上路，无复往还时。
游栖霞四首
周文璞（宋代）

破晓逗苦雾，客鼻何酸辛。
山中气候异，初日如烛银。
田间石兽多，知是肉角麟。
古苔半皴腹，化作苍龟鳞。
两柱既岌页，众碑亦嶙峋。
幽涂得奇观，未敢辞埃尘。
连年抱离忧，百嗟亡一呻。
花委鬓毛晚，草夺袍色春。
愁中书椟失，梦里歌钟陈。
穷愁著文字，屡被同行嗔。
同行不相知，而况悠悠人。
赞应庵华
释文礼（宋代）

亭亭相对两苍松，不觉当门触祖翁。
后代儿孙无著莫，忍听萧瑟起凄风。
二十七日雨意如秋
韩淲（宋代）

一雨山林又近秋，乱鸦鸣处已飂飂。声连檐溜更初滴，气扑庭阴晓未收。

烁石炎威真可畏，著人凉意却生愁。西畴想见芃芃矣，且问今年早熟不。
寄彦成荣归
陆游（宋代）

交旧天涯晓宿稀，年来独子付心期。
满床文史对谈处，万里风霜并辔时。
雨滴空阶怜夜榻，吟牵芳草梦春池。
合沙桥下东流水，双鲤何时上钓丝？车马填门拨不开，吾宗得隽凯歌回。
折将蟾苑一枝桂，泛入萱堂百岁杯。
雅望素钦山竦岳，芳名中占斗中魁。
先登赖子光邦族，继踵行看衮衮来。
聒龙谣·紫阙苕嶢
赵佶（宋代）

紫阙苕嶢，绀宇邃深，望极绛河清浅。霜月流天，锁穹隆光满。水精宫、金锁龙盘，玳瑁帘、玉钩云卷。动深思，秋籁萧萧，比人世、倍清燕。瑶阶回。玉签鸣，渐秘省引水，辘轳声转。鸡人唱晓，促铜壶银箭。拂晨光、宫柳烟微，荡瑞色、御炉香散。从宸游，前後争趋，向金銮殿。
丙申元日五绝 其一
方回（元代）

新年仍著旧年衣，老健深惭七十希。一炷炉香拜天地，今春早早买船归。
雨夜秋兴示仲氏子京
宋庠（宋代）

秋律荡华序，浓云生夕阴。群芳伴雨泣，百窍随风吟。

衰萤灭遥径，倦翼翔故林。暗隙湿已逗，孤灯青欲沈。

愁人此遥夜，万虑集幽衿。欢绪未盈尺，忧端已越寻。

借问所以然，出处谬素心。家世本丘壑，才具非璆琳。

灵根夙已殒，野服良所钦。搴芝幽涧畔，擉鳖故溪浔。

擉尔滥官牒，今焉旅华簪。兄弟见羁鞅，交朋赖幽箴。

尔讲坏壁简，我攀群玉岑。严枚交逸藻，潘陆嗣清音。

群才方搆厦，短绠徒汲深。狂迷顿缨鹿，踉跄乘轩禽。

归来翳编翟，况乃贯愁霖。求薪动踰桂，鬻赋靡酬金。

原病固为累，朔饥非所任。犹欣共姜被，岁宴乐愔愔。
哭谢尚书
舒岳祥（宋代）

翰林真学士，吏部老尚书。蓟北非吾土，鄞江有旧庐。

死生今已矣，出处竟何如。邛竹先龙化，人琴一恸馀。
晓登甘露寺楼
释善珍（宋代）

秦吴相接处，远客独来游。
秋尽斗移柄，曙分河隐流。
马嘶残月垒，雁入向阳州。
北望长江在，悠悠波浪愁。
题陈子新所藏云山小景渔矶二士
家铉翁（宋代）

道人胸次绝尘滓，能得工夫无尽意。
醉中引兴春山青，醒来弄尽秋风起。
晦明变幻在毫端，倏忽烟波几千里。
少年我尝识其人，不见于今垂五纪。
此图似是夫君笔，余子纷纷溟涬耳。
黄沙苍茫雪苑冬，旅窗展玩万虑空。
恍如身在苕源东，摄衣步上云山最高峰。
二客追随不能及，相与指点平沙明月中。
经罗渊吊屈原
张翔（唐代）

谠言忠谏阻春霄，放逐南荒泽国遥。五梦楚兰香易染，一魂香水渺难招。

风声落日心逾壮，鱼腹终天恨未消。却借微香荐蘋藻，海门何处问渔樵？
寄四明使君沈祠部
释重顯（宋代）

苍苍德也亦如斯，政化全归副倚毗。
十万人家寫春色，不知谁解立生祠。
落叶 其三
俞玫（清代）

杂遝浑疑万骑催，夜寒齐卷朔风来。黄榆影落长城暗，紫塞声和画角哀。

怀国易添苏武感，无家莫上李陵台。生原大地阑珊质，甘作乾坤废弃才。
碧云晓起
玄烨（清代）

山中晓起听蝉鸣，遥对峰岑霁色清。洞壑有年奇树老，梦回疑是在蓬瀛。
客舍书事五首 其三
袁桷（元代）

蟾影穿窗矗，龙光拂席流。凄清三伏暑，淅沥九天秋。

水恶停泥井，冰坚宿瓦沟。年年游上国，那识望乡愁。
故江阳杨君画像赞
黄庭坚（宋代）

显允临邛，吏师文宗。
能者述之，德宇恢恢。
疏而不失，有物实之。
於义当然，确乎不夺。
强者屈之，爱民如子。
曰予用威，谁其恤之。
图像如生，虽不能言，谁敢忽之。
其事在人，岁月其逝，勿坠失之。
後有南董，询事考言，尚其笔之。
岘潭(山)作
孟浩然（唐代）

石潭傍隈隩，沙榜晓夤缘。
试垂竹竿钓，果得查头鳊。
美人骋金错，纤手脍红鲜。
因谢陆内史，莼羹何足传。
武夷精舍杂咏 寒栖馆
朱熹（宋代）

竹间彼何人，抱瓮靡遗力。遥夜更不眠，焚香坐看壁。
春晓
弘历（清代）

昨夜雨霏丝，晓来露瀼地。春烟复轻泮，初阳弄光霁。

所喜在农复，馀兴寄花事。花事日以佳，红紫纷含葩。

含葩胜酣放，奚待烂蒸霞。晨气清且淑，浥润吐幽馥。

亦如施嫱姿，云鬟丽朝沐。蘸影临芳津，意与花俱新。

乃知春起早，故是解事人。
暂来
沈辽（宋代）

重入都城谁与邻，暂来还去不知春。繁华年少莫相笑，身是无为闲道人。
淮西军大破贼兵连六告捷喜成口号二首 其一
叶梦得（宋代）

一战聊麾十万师，西来捷报走黄旗。六骡壮骑终须去，九虎将军亦谩为。

面内疲民元不改，从中胜算自无遗。临轩想见天颜喜，百辟欢声动玉墀。
书生
甘泳（元代）

踉蹡趣讲席，读诵斗高声。我亦曾如此，而今白发生。
唐虞世南书夫子庙堂碑
李宗瀚（清代）

黄银印赐著作郎，世间石墨珍璆琅。画腹艺精从道悟，如神笔妙知器藏。

文辞书翰皆可喜，一时毡拓来四方。周额削后石刓缺，越千余年浸散亡。

旧本并希城武陕，原刻漫溯贞观唐。山谷昔赏荣咨道，月峰曾录韩存良。

我生已晚去古远，南辕北辙徒伥伥。何期神物有呵护，康里元册留唐装。

唐初同文变六代，东观帖出无道场。郎官石记谁遽拟，九成化度差颉颃。

巍然太华秀真骨，后来宛列儿孙行。全碑仅阙四之一，补以摹刻中令王。

圆机残字人争购，此拓岂止千金偿。乍惊秀郎过智永，匪特峭劲如欧阳。

鲁器不欹见中正，隋珠在握含光芒。层台缓步行人选，雍容合傍夫子墙。

金声玉振跻大雅，龙蹲凤跱开文祥。若准孔门用诗例，譬曹入室刘升堂。

昭人颖达具虞法，下侪潘陆坐庑廊。当时五绝褒秘监，献规一体观文皇。

右军腕助天戈舞，北堂文播儒风扬。俗学但以书貌取，毋乃优孟之冠裳。

天吴紫凤久颠倒，而况错杂淆玄黄。覃溪老人霜鹘眼，赏论不数云门张。

考证诸家负真鉴，何王徐辈所未详。问字日就草元阁，百花放艳虹腾光。

子山箧邀文靖赏，虞家笔让来儿飏。匹夫怀宝不知戒，敢诩家学私青箱。

拟谋镌字光宅手，重排曲阜阶楹旁。斯文废坠傥竟举，几研小胥犹可当。
鲁解元以坡语空山无人水流花开为诗和韵 其七
韩淲（宋代）

水流活活水桥斜，清浸梅梢岸底花。自与空门了孤绝，肯随游冶入芳华。
秦州杂诗二十首·其三
杜甫（唐代）

州图领同谷，驿道出流沙。
降虏兼千帐，居人有万家。
马骄珠汗落，胡舞白蹄斜。
年少临洮子，西来亦自夸。
宿海子西涯旧邻
李东阳（明代）

匹马缘溪却度桥，荜门疏树影萧萧。东陵旧路元相接，北郭幽期岂待招。

满地月明如白昼，一灯人语共清宵。悠悠二十年前事，都向春风梦里消。
赴南恩道间和杨体南三首
黄公度（宋代）

再岁大江滨，了无功可程。
行行看绝塞，录录更专城。
不作安巢鸟，应惭出谷莺。
赖同草玄手，时抱一经横。
退居后以二偈示预环二禅者
释子淳（宋代）

水最为清月最圆，月光含水水涵天。
混融不落威音世，到此如何语正偏。
答佛印语
彭汝砺（宋代）

十方同是一空虚，饮啄随时祇自如。旧日事来长是笑，而今和笑没工夫。
陇上逢江南故人
崔涂（唐代）

三声戍角边城暮，万里乡心塞草春。

莫学少年轻远别，陇关西少向东人。
雪消得寒字
史浩（宋代）

同云收万里，爱日已三竿。见睍将潜迹，无风特地寒。

晴檐如下雨，槁涧忽鸣湍。渐觉山河复，方知世界宽。
明智寺
章望之（宋代）

重複青山里，双峰锁寺门。
楼耸排云阁，松盘过路根。
题张文献公祠
许天锡（明代）

何处思贤一繫舟，芙容山下曲江头。忠诚贯日千秋鉴，风度凌江百尺楼。

野草荒烟迷故宅，红蘅碧杜满新洲。文章事业垂青史，直与双溪万古流。
和秀卿梅二首
张明中（宋代）

疏枝冷蕊乍开缄，名在花中唤斗南。
踏雪来看犹未盛，恼人两两更三三。
戏答赋蚊
李彭（宋代）

江湖白鸟传自古，蛰蛰孙宁亦如许。聚雷岂解殷晴空，媒孽耳根良自苦。

野人睡美不闻钟，草木苯尊森蟠胸。唼肤攻喙漫不省，跃跃自喜安足雄。

若人才高乐讥评，滑稽能发古人兴。勾引西风鏖细虫，小丑何劳霍去病。
山居
姚合（唐代）

独在山阿里，朝朝遂性情。晓泉和雨落，秋草上阶生。

因客始沽酒，借书方到城。诗情聊自遣，不是趁声名。
借韵呈府判张丈既以奉箴且求教药
朱熹（宋代）

一生江海迥无俦，材大应容小未周。景好身闲真复乐，酒酣耳热却堪忧。

飞腾莫羡摩天鹄，纯熟须参露地牛。我亦醒狂多忤物，颇能还赠一言不。
先两国初忌
文天祥（宋代）

北风吹黄花，落木寒萧飕。
哀哀我慈母，玉化炎海秋。
日月水东流，音容隔悠悠。
小祥哭下邳，大祥哭幽州。
今此复何夕，荏苒三星周。
嗟哉不肖孤，宗职旷不修。
昔母肉未寒，委身堕寇雠。
仰药早云遂，庶从地下游。
太阿落人手，死生不自由。
南冠坐绝域，大期落淹流。
白华下玄发，碧苏生缁裘。
心口自相语，形影旁无俦。
空庭鬼火阒，天黑对牢愁。
鱼轩在何处，魂魄今安否。
儿女各北归，坟墓委南陬。
寒食雨凄凄，盂饭谁与投。
荆棘缠蔓草，狐兔缘荒丘。
长夜良寂寞，与我同幽幽。
我心亦劳止，我命实不犹。
昨夕梦堂上，乐昔欢绸缪。
觉来尚恍惚，血涕连衾禂。
晨兴一瓣香，痛如螫在头。
吾家白云下，万里同关忧。
遥怜弟与妹，几筵罗庶羞。
既伤母在殡，又念兄在囚。
兄囚不足念，毋亦为母谋。
三圣去已远。
穹垠莽洪流。
缅怀百世虑，白骨甘填沟。
冥冥先大夫，郁郁苍松楸。
答内翰太中观插稻见寄
吕南公（宋代）

睡过春深一月馀，绿秧黄犊负村居。东风似恨归耕晚，故遣藜床日枕书。
早春喜晴即事
朱淑真（宋代）

山明雪尽翠岚深，天阔云开断翳阴。漠漠暖烟生草木，薰薰和气动园林。

诗书遣兴消长日，景物牵情入苦吟。金鸭火残香阁静，更调商羽弄瑶琴。
七月一日，飓风后，奉和廉访使
范梈（元代）

海上飓风久不来，一日示我破柱雷。乘此便欲归蓬莱，炎州四时无落叶。

大木不效躯干折，怪事何止犬吠雪？蓬门土锉虽足怜，日月昼夜行青天，借尔楚竹洗蛮烟。
曾公卷育陈子南昭亭诗因次韵
吴则礼（宋代）

君不见唐时画马曹将军，肯道江都也绝伦。
又不见即今陈郎论句法，头头未背少陵人。
往时屡费曾郎酒，作意浇泼昭亭春。
一丘一壑正著相，慎勿来唤天公嗔。
二郎神 偕乙盦、晦鸣、悔生步净业湖上
朱祖谋（清代）

泪荷战雨，碎一镜、翠云如泻。渐罥蝶香乾，笼鸳阴减，装就城湾残画。

旧是瑶源，凌波路、洗恨入、袜罗尘罅。休更结、冷禅一架。

袈裟地、水风无价。閒话。沧桑事影，玉尊浇罢。问蠹粉诗痕，龛荒菭满，经岁蛮薰尚惹。

梦老西涯，冷鸥三两，空怨月明遥夜。听梵外似有，箫声断续，汜人来下。
次韵答西城王尉二十韵
李新（宋代）

自惭井底蛙，边幅徒自饰。
行遇南山虎，引首叩白额。
前后履尾者，鲜不死其侧。
长啸激虚籁，阴风昏月夕。
裴旻抱弱弓，萧萧失过时魄。
李广落神镞，往往中微石。
嗟无食虎气，徒尔中区窄。
半夜欲编料，当场浪呼索。
有力但足畏，亡机尚可测。
正将余生轻，无乃狂病发。
贵身非千金，保家空四壁。
王老恰如虎，吞吐不动色。
过口是幸免，控穴反有得。
只知抱睡难，谁谓向墙迫。
新诗来相攻，口语颇籍籍。
遭逢摩诘后，骚雅甘伏役。
今虽不负丞，固已愧仙职。
愿交要忘年，憎慵妨割席。
求逐松云飞，距容剑岭隔。
诗成仍属君，南窗惊鼻息。
吹台春日古怀
李梦阳（明代）

废苑迢迢入草莱，百年怀古一登台。
天留李杜诗篇在，地历金元战阵来。
流水浸城隋柳尽，行宫为寺汴花开。
白头吟望黄鹂暮，瓠子歌残无限哀。
题
刘敞（宋代）

绿杨芳草旧无蹊，竹坞花源敌剡溪。水影时翻高槛动，天形略抱曲城低。

逢迎野兴鸥双下，点缀春愁莺乱啼。宿雨楚山云正满，高楼莫上使人迷。
立春日禁中对雪
杨慎（明代）

天街晴雪照帘栊，万户千门似郢中。先向晓营添朔气，却随春仗转条风。

上林花信梅边出，太淑波声柳外通。郢客高歌谁属和，巴人下曲本难工。
题旧记颜
刘克庄（宋代）

忆携束书来京师，洛下诸贤颇见推。
当日难为元方弟，何处闻见蔡克儿。
晚节免羞彦回面，后生愿识李邕眉。
五陵年少欺衰飒，不见田光盛壮时。
对酒
觉罗桂芳（清代）

对酒不能饮，尊前唤奈何。眼中英物少，青史故人多。

肝胆向谁沥，江河有逝波。身留一剑在，中夜手摩挲。
恋绣衾
陆游（宋代）

不惜貂裘换钓篷。嗟时人、谁识放翁。归棹借、樵风稳，数声闻、林外暮钟。

幽栖莫笑蜗庐小，有云山、烟水万重。半世向、丹青看，喜如今、身在画中。
寿张守 其二
赵彦端（宋代）

鹓班新谒紫宸回，鱼佩初迎幕府开。百里故乡同昼锦，一年和气自春台。

甘棠政美无留颂，泮水功成有异才。他日听传公不老，定知曾见武夷来。
栗里华阳窝辞 穫西田下噀辞
王质（宋代）

平畴兮交远风，良苗兮怀新新。欲升兮未升，猿鸟兮悲吟。

饶霜露兮深山，风气兮先城郭而生寒。堇不苦兮将辞其实，难倍伊蓰周兮又奚著而奚作。

青山白莲兮辽辽邈邈，矧玉台兮金阙。
和方廷实见赠
王晞韩（宋代）

谁怜定远不生还，驿骑翩翩出汉关。
未肯西风回马首，要传飞檄过千山。
讷翁
释绍昙（宋代）

纵悬河辩诳痴愚，理尽辞穷口嗫嚅。
卒急未能谈吐得，相看摩捋白髭须。
将往襄阳一日大雨
项安世（宋代）

谁报江神我欲西，怕传新句落檀溪。
江头一雨泥三尺，车没双论马没蹄。
左宁南与柳敬亭军中说剑图歌
陈维崧（清代）

宁南嚄唶大出师，军中百戏无不为。浔阳战舰排千里，夜阑说剑孤军里。

虎头瞋目盘当中，其意自命为枭雄。说时帐前卷秋月，说罢耳后生悲风。

军中语秘听者死，寂不闻声夜如水。左坐一将军，右坐一辩士。

辩士者谁老无齿，魋颜摺胁丑且鄙。得非齐蒯通，乃是柳麻子。

此翁滑稽真有神，少年趫捷矜绝伦。青春亡命盱眙市，白发埋名说事人。

宁南置酒军中暇，爱翁说剑真无价。横刀讵趣提汤烹，洗足宁来踞床骂。

飘零大树蔓寒烟，翁也追思一惘然。西风设祭悲鼓越，夜雨传神倩郑虔。

感恩恋旧缠胸臆，故国无家归不得。恶少王侯尽可怜，三更镫火披图泣。
和制帅
王之望（宋代）

按部经时走四封，云山有路宝岩通。
普贤相对圆光裹，摩诘不离方丈中。
喜有篇章交寄远，恨无羽翼可凌空。
来诗忽作蛟龙吼，三日能令两耳聋。
春日二绝 其二
沈辽（宋代）

寂寂山间谁与言，闷搔短发向香烟。死灰朽木君知否，不似胡人面壁禅。
小桃红 买碧桃二本，供之莫愁小影前，赋此纪事
易顺鼎（清代）

粉染南朝白，脂染东风碧。犹想当年阿侯，生小脸痕靧雪。

把红儿供养郁金堂，要沾些福泽。

旧作王家妾，今作卢家客。曾住乌衣玳梁，双燕也还认得。

错疑他姊妹嫁欢来，惹个侬愁绝。
欧阳使者监和州军
杨亿（宋代）

新剖牙璋出护军，使车归养指江濆。
采衣楚国老莱子，白首长江万石君。
虎眼波狂征棹忽，鲈鱼鱠美寿杯醺。
东南极目无氛祲，不假横戈看阵云。
句
崔鶠（宋代）

遥知金刹近，林青扬幡尾。
菩萨蛮

舒亶（宋代）

绮栊深闭桃园曲。刘郎老向花间宿。笑脸抹流霞。心知是小琶。

纤纤垂素玉。掠鬓春云绿。弹了醉思仙。小窗红日偏。
虾蟆
苏轼（宋代）

睅目知谁瞋，皤腹空自胀。
慎勿困蜈蚣，饥蛇不汝放。
孟子 善信美大
陈普（宋代）

善得于心皆实有，本根植立已无亏。美而且大并神圣，熟后工夫出不期。
满江红·霜树啼鸦
刘过（宋代）

霜树啼鸦，梅欲放、小春清晓。庆初度、佩环风外，笑声云表。一柱独擎梁栋重，十年整顿乾坤了。种春风、桃李满人间，知多少。功甚大，心常小。居廊庙，思耕钓。奈华夷休戚，系王颦笑。盟府山河书带砺，成周师保须周召。看貂蝉、绿鬓本天人，真难老。
行经玉蝀望太液池
区大相（明代）

雕阑宛转度芳溪，映日春旗拂綵霓。碧浪晴开天苑右，青山近出帝城西。

潭鱼在藻惊人跃，谷鸟衔花过水啼。惟有岸杨与汀草，长承玉辇幸金堤。
布袋赞
释绍昙（宋代）

杖挑布袋，冷嘲热讽笑訚訚。
肚皮无窖，眼里无筋，
走长汀等个人。败阙了也，
贼精贼精。
阎应元
张洵佳（清代）

闯献乱滔天，中原日沦丧。怀宗每临朝，叹息无名将。

斯时阎应元，小官羁江上。谁知一典史，其才兼将相。

王师入北京，典史力能抗。王师入南京，典史气尤壮。

使佐孙傅庭，杀贼堪倚仗。使佐史阁部，江淮堪保障。

可惜江阴城，小似弹丸样。城内无刍粮，城外无甲帐。

然犹振臂呼，十决而十荡。狮子用全力，搏兔甚搏象。

大才终小用，吾为阎公怅。
九月三日方别驾携酒殽见过因怀徐荆州
宋登春（明代）

客泪秋能下，人情老自知。
塞寒鸿雁早，江暖鞠华迟。
对酒怜吴语，闻歌忆《楚辞》。
明年谁更健，重把紫萸枝。
踏莎行
晏几道（宋代）

柳上烟归，池南雪尽。东风渐有繁华信。花开花谢蝶应知，繁来繁去莺能问。

梦意犹疑，心期欲近。云笺字字萦方寸。宿妆曾比杏花红，忆人细把香英认。
五音曲 角引
沈约（南北朝）

萌生触发。
岁在春。
咸池始奏。
德尚仁。
惉懘以息。
和且均。
闺怨一百首次孙西庵原韵 其二十二
郭辅畿（明代）

金钗买得玉兰栽，香影倚斜印紫苔。曾与粉郎花下醉，不须春到也花开。
憩王屋山后十方院 其二
金农（清代）

大椿灵饵话尧年，炼液升烟日驭前。玉女投壶天一笑，人间何苦种桑田。
酹江月·夜凉
黄升（宋代）

西风解事，为人间、洗尽三庚烦暑。一枕新凉宜客梦，飞入藕花深处。冰雪襟怀，琉璃世界，夜气清如许。刬然长啸，起来秋满庭户。
应笑楚客才高，兰成愁悴，遗恨传千古。作赋吟诗空自好，不直一杯秋露。淡月阑干，微云河汉，耿耿天催曙。此情谁会，梧桐叶上疏雨。
登胜棋楼
张联桂（清代）

蚁聚蜂屯十二秋，谁知重上胜棋楼。已随浮世沧桑换，惟见长棋日夜流。

一局楸枰空得失，六朝烟景足句留。英雄不及卢家妇，依旧湖名唤莫愁。
酬裴如晦
王安石（宋代）

二年羁旅越人吟，乞得东南病更侵。
殇子未安庄氏义，寿亲还慰鲁侯心。
鲜鲜细菊霜前蕊，漠漠疏桐日下阴。
浊酒一杯秋满眼，可怜同意不同斟。
湖山十景·柳浪闻莺
王洧（宋代）

如簧巧啭最高枝，苑树青归万缕丝。
玉辇不来春又老，声声诉与落花知。
剃发诵为澄月上人出世 其一
何绛（明代）

利刀剃发发皆空，空去还生发不穷。剃是本师今日剃，生从未出母胎中。
湖州张公济仰高亭
曾几（宋代）

苕溪霅溪磨青铜，南山北山无数峰。
不知当用几钱买，罗列乃数君窗中。
属官属私置莫问，但办一榻眠清风。
烟波钓徒定乃祖，傥有渔舟吾请从。
和赵监丞赠隐士
寇准（宋代）

不爱簪裾陪盛列，终年深隐养天机。
静闻风雨眠渔艇，闲称林泉挂道衣。
门接水村多野色，鹤当莎径立残晖。
高吟幽赏无羁束，始觉趋时事事非。
送杰侍者还乡
释昙华（宋代）

大彻投机句，当阳廓顶门。
相从今四载，徵诘洞无痕。
虽未付钵袋，气宇吞乾坤。
却把正法眼，唤作破沙盆。
此行将省觐，切忌便垛根。
吾有末后著，待归要汝遵。
颂古十八首
释师一（宋代）

举手攀南半，移身倚北辰。
出头天外看，须是个般人。
后潘
释居简（宋代）

后潘水上竺仙家，领客来分竹里茶。明日归时须记取，白蘋剩采半开花。
偈二十首
释鼎需（宋代）

世尊拈花，迦叶微笑。
师铁得金，一场富贵。
马祖升堂，百丈卷席。
为众竭力，祸出私门。
赠龙兴观主吴崇岳
周渭（唐代）

楮为冠子布为裳，吞得丹霞寿最长。混俗性灵常乐道，

出尘风最早休粮。枕中经妙谁传与，肘后方新自写将。

百尺松梢几飞步，鹤栖板上礼虚皇。
日
李峤（唐代）

旦出扶桑路，遥升若木枝。云间五色满，霞际九光披。

东陆苍龙驾，南郊赤羽驰。倾心比葵藿，朝夕奉光曦。
同西涧藏公重过野寺茗饮 其一
李锴（清代）

摇落穷秋后，山寒木叶深。短筇乘野兴，缓步得幽寻。

只是他时事，真成隔世心。再来陈迹扫，孤磬起清音。
上何著作晋之
林光朝（宋代）

曾向东南识大名，几年怀想浙涛声。
众人欲杀定谁惜，与世不谐空自清。
浩气养成天地小，宦情都付羽毛轻。
三山依约诛茅日，头白归来笑李生。
星源八景 其五 北寺昏钟
胡炳文（宋代）

日斜一路红阑干，日落四山苍翠寒。云深不见招提处，一翠两翠起林端。

遥度前溪翠欲绝，溪上渔舟撑未歇。众鸟栖定树头云，一僧归踏松间月。
和谒孝肃祠堂
彭汝砺（宋代）

声容不见见灵祠，眷惜徘徊重叹咨。樵牧万家歌旧泽，簪绅百拜望英资。

深图遂失商霖远，清论空随海月垂。欲拾绪言嗟未得，风流喜读大夫碑。
送周道士之清江
阎若璩（清代）

汉皇雄略河效灵，《瓠子歌》罢梁楚宁。咄哉黄金独不成，算缗四出天下惊。

乃知二者难合并，何况区区之编氓。我曾持锸随堤平，沙黄莫辨银铸城。

人言河塞田可耕，田耕焉用金满籯。我笑此若苍蝇声，世间孰有黄金精。

朝结壮士任纵横，夜吟华屋罗群英。即如仰眠目上瞠，著书欲求后世名，亦须饱饭肠充盈。

孟郊吃饱僻思生，韩愈牵率笔不停。今我一日肠九萦，妇则已矣忧孺婴。

道士大笑以指令，君书成于我药铛，点化丹澒光荧荧。

月有寄兮岁有呈，举室欢哗真梦醒。且向清江为经营，脂车秣马导之行。

恍惚如有飙轮迎，天风吹雪花冥冥。
游凌云峰答陈同年韵
孙应时（宋代）

行行欲尽剑南州，满意凌云九顶游。
樽俎楼台一长啸，江山风月几清秋。
古人胜赏分明在，滩水悲鸣日夜流。
万里重来渺难必，扁舟去住总成愁。
书意
陆游（宋代）

秋江菰菜喜新尝，盐酪亲调七箸香。
但有长腰吴下米，岂须细肋大官羊。
青衫昔悔尘中老，白发今宜静处藏。
一事尚须深自咎，街头儿女识韩康。
忆瑶姬（骑省之悼也）
史达祖（宋代）

娇月笼烟，下楚领、香分两朵湘云。花房渐密时，弄杏笺初会，歌里殷勤。沈沈夜久西窗，屡隔兰灯幔影昏。自彩鸾、飞入芳巢，绣屏罗荐粉光新。

十年未始轻分。念此飞花，可怜柔脆销春。空余双泪眼，到旧家时郎谩染愁巾。袖止说道凌虚，一夜相思玉样人。但起来、梅发窗前，哽咽疑是君。
阳罗矶
孔武仲（宋代）

石壮山狞不可干，倾江波浪作惊湍。
残霞一抹吴天晚，正苦扁舟不上滩。
录汴梁宫人语十九首 其一
杨奂（金朝）

一入深宫里，经今十五年。长因批帖子，呼到御床前。
宫词
宋白（宋代）

离宫春晚雨霏霏，日晚君王带雨归。
翠辇急行红袂湿，中途方忆瓦油衣。
题西湖画轴
吴龙翰（宋代）

丹青谁写满轴莲，濯濯西施一段妍。
汴水百年尘隔断，可无人作画图传。
萧洒桐庐郡十绝 其九
范仲淹（宋代）

萧洒桐庐郡，身闲性亦灵。降真香一炷，欲老悟黄庭。
闾江
潘绪（明代）

雨余桃浪浸渔矶，鸭绿溶溶好染衣。我欲南湖寻乐事，买舟来乘鳜鱼肥。
游栖霞寺作歌
陈偕灿（清代）

山寺横枕空山麓，下瞰澄江浸寒绿。十年有约践何迟，坐令山灵笑鹿鹿。

峭帆昨自京口来，潮声风力帆争开。船头葱翠忽吹堕，瞥眼已见山崔嵬。

入寺但见山，入山遥见寺。寺藏山曲云为封，山入寺楼雨飞翠。

翠卷飞涛天半起，佛镫无焰盦如水。四围苔色上蒲团，一杵斋钟出林里。

我从尘境踏尘忙，到此须发森寒芒。深潭昼黑龙腥出，古柏巢空鹤梦凉。

层崖侧巘不可数，芒鞋更入阴森处。荒荒斜日忽不明，遮断青松二百树。

树杪飒飒寒泉声，四时洞壑殊阴晴。旧宅好寻明处士，移家拟访陶通明。

山下旧有六朝墓，玉鱼金碗成千古。秋坟鬼唱血磷青，历劫山川一抔土。

逝将结屋乳泉东，悬崖撒手寻遗踪。山中石芝傥可食，不用贪看纱帽峰。
夏日东斋
曹松（唐代）

三庚到秋伏，偶来松槛立。热少清风多，开门放山入。
六解一亡
释居简（宋代）

六用无功信不通，一时分付与春风。篆烟一缕闲清昼，百鸟不来花自红。
呈刘子后
赵蕃（宋代）

南渡凄凉六十年，故家遗俗日萧然。不应门户端如此，政坐吾曹欠勉旃。

斗食我今悲白发，束书今喜继青毡。乡来未识衡州士，闾里皆推有此贤。
久别黄虚中忽会又别二诗道意
曹勋（宋代）

汪汪陂量有家声，文擅区中世典刑。
别去十年头已白，相逢一日眼犹青。
君裁短后姑假道，我访内丹殊不经。
萝月风棂传古锦，无令簿领困周星。
早秋
杜牧（唐代）

疏雨洗空旷，秋标惊意新。
大热去酷吏，清风来故人。
樽酒酌未酌，晓花颦不颦。
铢秤与缕雪，谁觉老陈陈？
舟行里下河 其二
许传霈（清代）

淮南多小菽，味美如香粳。舟子深知我，瓶瓮炊粥成。

谢食日兼旬，饮此胜瑶琼。客路无药饵，得此亦怡情。
郡中上元灯减旧例三之二而又迎送使客七首
杨万里（宋代）

雪後楼台欲暮时，游人只道上灯迟。
月轮贴在梅花背，错认梅枝作桂枝。
甲辰中秋无月十七夜独皦然达旦
陆游（宋代）

老觉人间无一欣，穷阎扫轨谢纷纷。
已凭白露洗明月，更遣清风收乱云。
栖鹊拣枝寒未稳，断鸿呼伴远犹闻。
病羸慵踏梧桐影，倚柱长吟夜向分。
宣州蔡子平尚书淑人居氏挽词二首
周必大（宋代）

八座夫人贵，三刀刺史荣。
共深偕老庆，忽寄悼亡声。
寂寞闰门政，凄凉儿女情。
亲交犹雪涕，况乃谢宣城。
寄天台梵才上人
梅尧臣（宋代）

常观月从东海出，想照石桥旁畔人。
试问当年与今日，清光不改只如新。
答颜生见寄
陈师道（宋代）

阙然车马不闻音，行路艰危已备更。
求舍问田真得计，临流据石有余清。
江山满目开新卷，韦杜诸人得细评。
闲处著身容我老，忙中见记识君情。
幕客载酒舟中即席序别
文天祥（宋代）

故人满江海，游子下潇湘。
梦载月千里，意行云一方。
橹声人语小，岸影客心长。
总是浮萍迹，飞花莫近樯。
春郊即事
华岳（宋代）

东风吹动绮罗尘，翠盖红缨处处新。蝶翅拍开千树雪，莺声催处十洲春。

人生有酒须行乐，吏禄无阶且食贫。归客不须笼画烛，醉和明月上雕轮。
秋日杂咏六首
韩元吉（宋代）

古郡青山合，乘高眼倍宽。
风惊梧叶阵，雨暗菊花团。
凉色宜欹枕，秋光怯凭栏。
向来疏懒意，景物暂相欢。
台中听雪
洪咨夔（宋代）

淅沥松厅夜，空山一样声。
冰霜元自劲，水月更添清。
衾薄难留梦，窗虚易得明。
庭乌催奏墨，未晓已先鸣。
四老诗
赵元安（清代）

色空空色色空空，老衲无心秃已童。身外雨花都旧障，禅家岁月任飘蓬。

须眉面壁浑经里，衣钵随缘出定中。修到几生情种在，长教欢喜妙无穷。
清明后晚出北城至顶山寺登白龙庙作
钱谦贞（明代）

阑珊春事蚤啼莺，与客闲行出北城。
社鼓冬冬催谷雨，炊烟续续过清明。
夕阳古寺归樵影，流水空山吠犬声。
如绣年光仍在眼，桃花零乱麦田横。
赠白湛囦
卫宗武（宋代）

老穷蛰一室，独与圣贤对。
祢刺倏在前，喜有佳士至。
此客可曾有，良觌今爱遂。
夫岂燥湿同，未易折柬致。
乡邻道不谋，咫尺楚越异。
张范志苟合，千里盟弗背。
蟠木何假容，猗兰盖仝味。
吟咏浩篇章，口诵卷压几。
湛然珠在渊，晨夜光明媚。
谱接唐人传，句与唐人俪。
满贮风月襟，迥绝烟火气。
笔下戏群鸿，尤跨虞薛辈。
乐哉得新匀，风期从此契。
张鼓於越门，聊为岁月记。
驯燕
刘敞（宋代）

非无鹰隼虑，自识主人归。立语移窗日，翻飞试羽衣。

江湖万里阔，天地一身微。不作惊鸥别，何须强察机。
忆罗浮寄曾元功二首
张宋卿（宋代）

当年南涧弄泉流，妄起功名分外求。
群玉峰头今倦立，却烦清梦到罗浮。
少年游·离多最是
晏几道（宋代）

离多最是，东西流水，终解两相逢。浅情终似，行云无定，犹到梦魂中。
可怜人意，薄于云水，佳会更难重。细想从来，断肠多处，不与今番同。
望汉阳柳色，寄王宰
李白（唐代）

汉阳江上柳，望客引东枝。树树花如雪，纷纷乱若丝。

春风传我意，草木别前知。寄谢弦歌宰，西来定未迟。
铭戈
刘慎荣（清代）

止戈文为武，此戈乃止戈。戈止铸农器，敬听击壤歌。
江南田家
刘攽（宋代）

种田江南岸，六月才树秧。
借问一何晏，再为霖雨伤。
官家不爱农，农贫弥自忙。
尽力泥水间，肤甲皆疥疮。
未知秋成期，尚足输太仓。
不如逐商贾，游闲事车航；朝廷虽多贤，正许赀为郎。
赠达斋术士二首
姚勉（宋代）

凤凰池上亦何荣，道义曾知有利名。
达则春风天下共，穷时晓雨陇头耕。
导引·皇穹锡瑞
佚名（宋代）

皇穹锡瑞，帝业愈蕃昌。会万玉来王。名山珍馆神游接，实信降云房。卜兹显位严坛墠，奕奕睹辉光。精衷昭格灵心答，天历保无疆。皇家立极，炎德赫中区。执契应萝图。文章焕烂垂星斗，威略定方隅。丹扉翠巘锡灵符。瑞物纪神输。紫坛大报陈昭配，福庆降清都。
鸡
崔道融（唐代）

买得晨鸡共鸡语，常时不用等闲鸣。

深山月黑风雨夜，欲近晓天啼一声。
湖月吟怀友而作
李确（清代）

昔年湖上月，曾照故人心。月自有圆缺，心岂分古今。

今年湖上月，独照故心人。人自分近远，月岂有疏亲。

故人心不改，明月如相待。故心人不来，明月空徘徊。

我愿同心人，夜夜共明月。我愿看月人，心期永白发。
以鲁直露湿何郎试汤饼为韵赋酴醾七首 其七
舒邦佐（宋代）

爱花莫看花，如饥贪画饼。一笑大江横，此句须参请。
次韵和吴侍郎录梦英书
宋庠（宋代）

何年留妙蹟，真赏日云疏。
不遇临池鉴，谁收坏壁书。
立春偶题 其一
方孝孺（明代）

万事悠悠白发生，强颜阅尽静中声。效忠无计归无路，深愧渊明与孔明。
过崇积博雅斋观榴花酒酷折花登楼欢赏得秋字
李栻（明代）

恋旧频过汝，相看意转幽。红深花妒日，碧澹叶含秋。

已醉涂林树，还开风木楼。一枝斜倚晚，喜色坐中收。
幽居杂题
陆游（宋代）

雅意元知止，遄归喜遂初。
久闲棋格长，多病钓徒疏。
渍药三升酒，支头一束书。
儿曹看翁嬾，切勿厌蜗庐。
遗直堂六首 其二
韩元吉（宋代）

虬龙舞云端，风雨来海上。尚想堂中人，诗成一回向。
大慧禅师赞
释慧远（宋代）

参禅阙典，学佛无功。
破杨岐道，灭临济宗。
直下单提，佛祖不犯令。
掣颠掣狂，住双径峰。
等闲拈却衲僧定命索，将错就错，
名闻九重。阿呵呵，
见也麽？竹篦触背，
失钱遭罪。天道不放还，
骊珠绝瑕颣。
解连环 秋千
朱祖谋（清代）

絮花池阁，护双双画板，浅春低络。笑弄影、一态婵娟，挂不定閒愁，燕飘莺泊。

莫赌身轻，有人在、隔墙窥著。放罗衣窣地，自整凤钗，鬓蝉还掠。

西园俊游似昨，委菭阴绣柱，容易吹落。问甚日、重倚春娇，便满眼相思，背面难托。

梨月溶溶，镇闲煞、东风红索。剩当时、手香凝处，细蜂倦扑。
吉彬老二侄女绣普贤菩萨求赞
释昙华（宋代）

吴门吉彬老，寿年可及百。
骨目清且癯，施为有标格。
行步快如清，谈笑气不乏。
穷之无他术，一味好佛法。
每亲善知识，言下究生杀。
家有二侄女，贞姿迥超拔。
自幼不茹荤，晨昏常燕默。
从容定中起，痛念十使结。
显尘劫大愿，运针发五色。
幻普贤妙身，应现四菩萨。
等十方虚空，皎若揭日月。
大哉白象王，群狐悉弥灭。
当知妙殊胜，岂在别处设。
若从自己求，犹如病作热。
如是名正观，不尔是邪说。
失题 其二
华镇（宋代）

分宜浪迹学希夷，岂合将身涉事为。无外纵知皆是幻，有中宁免强随时。

懒于中散人谁觉，贫过原思已自知。若有一廛容定省，肯将尘鞅自羁縻。
寄钱塘罗给事
齐己（唐代）

愤愤呕谗书，无人诵子虚。伤心天祐末，搔首懿宗初。

海树青丛短，湖山翠点疏。秋涛看足否，罗刹石边居。
与杨志行郭斗南马德润屠存博吕公弼僧义庆游
仇远（元代）

昔读宝公传，今作钟阜游。
缓行万松间，直上千峰头。
古塔表木末，寒泉貯岩幽。
遥观江流奔，始知此生浮。
甚爱雪竹庵，逸驾吾将休。
送空兄 其二
释慧空（宋代）

衲僧杖子天然别，千里万里一条铁。点著闽山即便回，敢保老兄犹未彻。
和张伯常岘山亭晚起元韵
曾巩（宋代）

挥手红尘意浩然，夙兴招客与扳联。
烟云秀发春前地，草木清含雪后天。
已卜耕桑临富水，暂抛鱼鸟去伊川。
更追羊杜经行乐，况有风骚是谪仙。
入湘二首
徐照（宋代）

入湘无浊水，天亦悯忠臣。
阴结鱼龙气，香闻兰杜春。
高吟方有思，静望忽伤神。
舟上多渔父，应无似昔人。
发白有感
韩琦（宋代）

区区边朔有何成，三失流年只自惊。
无一事来头尚白，白头人处岂堪行？
孟冬蒲津关河亭作
吕温（唐代）

息驾非穷途，未济岂迷津。独立大河上，北风来吹人。

雪霜自兹始，草木当更新。严冬不肃杀，何以见阳春。
禅人并化主写真求赞 其三三九
释正觉（宋代）

兀坐涧阴，潭空月沉。三乘乘外，一印印心。师子循行师子吼，旃一围绕旃一林。

诸尘说法诸尘听，莫道无人为赏音。
寄山阴天章寺静默堂长老
成廷圭（元代）

昨日相从访了翁，妙高台上数宵同。十年秪在分阴里，万法都归一默中。

扬子江山仍落照，越王城郭又西风。阿师说法天章上，开遍人间色与空。
西州城
马之纯（宋代）

运渎居东西冶城，西州遗迹甚分明。
多言东晋才经始，或说孙吴已创成。
池苑春风罗绮市，楼台夜月管弦声。
入门尽是嬉游地，惟有羊公不愿行。
和提厅石凤台先生韵
陈是集（明代）

妒我诚何意，焉论影与风。睍消冤欲白，迂甚笑称翁。

自信冥鸿羽，何因到棘丛。于陵吾仲子，博得好奇穷。
咸平生日 其一
韩驹（宋代）

昔年亲擢校书郎，夜梦苍龙绕屋梁。异时那知今日应，六龙深驻载赓堂。
碧落洞
唐介（宋代）

余生本孤拙，所志在云石。
薄宦偶缠锁，未遂林泉适。
迩来备台选，幸一当言责。
狂愚抵罪辜，遽从遐徼谪。
区区数千里，车马倦行役。
浈阳颇善地，解辔喜安席。
官散无所事，度日多闲隙。
太守苏宣甫，邀我访奇迹。
西山有石室，疑是灵仙宅。
翛然烟径入，讶若天门闢。
中泻一溪清，傍映千峰碧。
万穴滴瑶乳，两岸张翠幕。
爽气来先秋，昏岚生未夕。
不知造化意，何为置穷僻。
周生说到难，兹文不虚摭。
怪容诚莫状，胜迹今始获。
暂已莹耳目，久觉生虚白。
拂拭缨上尘，回头谢朝客。
虽非吾所乐，聊以慰奇只。
圣恩未放还，屡游君莫惜。
韩昭侯
徐钧（宋代）

敝袴囊中犹惜予，高门旱后忽兴工。
如何奢俭初终异，一相存亡事不同。
水月寺
苏轼（宋代）

千尺长松挂薜萝，梯云岭上一声歌。
湖山深秀有何处，水月池中桂影多。
绍圣甲戌侍立集英殿临轩试举人作此两绝
张耒（宋代）

弱岁千名翰墨场，春寒摇笔试西厢。
茫然二十年间事，还着春衣侍玉皇。
菩萨蛮·画船捶鼓催君去
舒亶（宋代）

画船捶鼓催君去，高楼把酒留君住。去住若为情，西江潮欲平。
江潮容易得，只是人南北。今日此樽空，知君何日同！
山居奉答诗社列位老伯见怀之作 其一
霍与瑕（明代）

閒倚晴窗物色熙，三城音信近来稀。忽惊赵璧隋珠入，疑是阳春白雪飞。

绿藓有文封断砌，金蝉初蜕振新衣。太平此地真诗社，端为诸公先启扉。
秋怀二首
徐瑞（宋代）

细雨沾庭湿，惊风入袖寒。黄花有佳色，独自倚阑看。
宿幻住草庵 其二
姚广孝（明代）

一灯长夜佛前明，庭树枝多宿鸟争。野外霜寒人未起，林僧肃肃又经行。
清平乐·池上纳凉
项鸿祚（清代）

水天清话，院静人销夏。蜡炬风摇帘不下，竹影半墙如画。
醉来扶上桃笙，熟罗扇子凉轻。一霎荷塘过雨，明朝便是秋声。
郾城道中
冯延登（金朝）

北风惨澹扬沙尘，郾西三日无行人。十村九村鸡犬静，高田下田狐兔驯。

昨朝屏息过溪口，知有白额藏深榛。赤子弄兵更可恻，路旁僵尸衣血新。

野叟伛偻行拾薪，欲语辟易如惊麇。瘦梅疏竹未慰眼，只有清泪沾衣巾。
赖成之还自江西感旧有赠
严羽（宋代）

十年心事两蹉跎，南北东西别恨多。今日樽前重把手，相看争奈白头何。
杂兴
张镃（宋代）

善人所至处，凤仪气芝兰。
同德自相求，肯因休显看。
后来世道交，祗趋势与官。
廉颇共翟公，雅抱常自宽。
偈颂一百二十三首
释普度（宋代）

白云高，滩水急。
不动脚头，全身直入。
送张慎与归海陵侍养二首
陆文圭（元代）

英才销落尽，世事一凭栏。
以我相思切，知君欲别难。
暮云南国暝，早雁北江寒。
独羡莱衣乐，春风友未皤。
次岁雪后作
卫宗武（宋代）

伊耆令将行，玄冥车载辖。
玉律岁肇新，一白至再白。
三冬望上瑞，犹喜在穷腊。
霅然冲气布，潜可弭凶札。
积之近盈尺，岂但宜黍麦。
化工尤善蕊，散集总奇特。
飞颺漫天来，龙凤相摆掷。
万殊无两色，大地总明洁。
初疑散花女，空中碎裂帛。
俄成古佛居，移下烂银阙。
玲珑千万林，一一如玉刻。
梁园曾未春，纷纷遍游蝶。
飞鸟迷所栖，狡兔失其穴。
乾坤净无尘，川原互清发。
我辈当此时，意气倍轩豁。
顾惭每上夫，馁欲和旃齧。
滨死气下衰，挺挺抱奇节。
且非迈古才，闭门眠自若。
藏器以待用，内蕴经济业。
只有健吟哦，舍此无他说。
雅欲访古梅，一笑邀皓月。
开樽约胜践，共对此三绝。
夫何见晛消，非久即变灭。
是固雪负予，抑亦予负雪。
秦中送李九赴越
高适（唐代）

携手望千里，于今将十年。如何每离别，心事复迍邅。

适越虽有以，出关终耿然。愁霖不可向，长路或难前。

吴会独行客，山阴秋夜船。谢家征故事，禹穴访遗编。

镜水君所忆，莼羹余旧便。归来莫忘此，兼示济江篇。
梦刘二十八因诗问之
白居易（唐代）

昨夜梦梦得，初觉思踟蹰。
忽忘来汝郡，犹疑在吴都。
吴都三千里，汝郡二百余。
非梦亦不见，近与远何殊？
尚能齐近远，焉用论荣枯？
但问寝与食，近日两何如？
病后能吟否？春来曾醉无？
楼台与风景，汝又何如苏？
相思一相报，勿复慵为书。
点绛唇 已丑清明前一日，春露堂即事，时既
王恽（元代）

名酒相属，因放歌数阕而去，实至元二十六年三月七日也，可为不虚度此节矣。秋涧老人深香间适（朱校云深香间适疑有脱误）春雨如膏，最怜适与清明遇。晚晴庭宇。画出樊川赋。冉冉行云，低拂垂杨度。春如许。乱花深处。几点蔷薇露。
秋兴
宋祁（宋代）

先日二毛生，秋来无复惊。
南风随楚俗，北斗望都城。
坞栗霜开罅，池莲雨折茎。
停罇问天意，何适付枯荣。
快哉亭
贺铸（宋代）

飞亭冠城隅，空豁延四望。
夙昔两文雄，故床此相向。
山川气候美，诗酒风神王。
弹压许昌侯，阳春慙俚唱。
麾车忽南北，荣辱生誉谤。
一躐云逵间，一落江湖上。
我来得陈躅，伏槛徒怊怅。
可畏此尘笼，归哉养荒浪。
甲子初冬宿直玉堂凄风小雨次日即承先帝晏驾
马廷鸾（宋代）

云黯天低结暝阴，孤灯对影夜沉沉。
可怜一曲村田乐，犹是尧民击壤音。
独漉
黎遂球（明代）

独漉独漉，水深泥浊。独自扬鞭，不及马腹。英英白云，风来则分。

举头射雁，回头见君。君从何来，中道行苔。日莫无主，能不徘徊。

猛虎饥啼，是东是西。望之不见，荆棘齐迷。我欲登高，登高为劳。

不如白日，还衣锦袍。群乌飞天，逆风不前。不如栖鸡，羽翰翩翩。
句 其十一
蒋之奇（宋代）

叔伟不见空缔建，正平何在独沧洲。
药圃馀香
徐溥（明代）

谁开药圃青山下，元是神医此托栖。赤茯斸来如斗大，紫芝种得与云齐。

晴窗细检桐君谱，夜月闲分木客题。剩有馀香遗后嗣，握兰长日侍金闺。
丙子岁三月十有二日游嵩山宿峻极中院时天气
李廌（宋代）

阳崖转窅窕，层林蔽重阴。
披榛过舆马，缘云得幽寻。
坐觉真境寂，兹焉悟赏心。
滇中十月后梅已作花而绿叶满枝未落也 其二
吴振棫（清代）

花格何曾瘦更寒，看花还带绿阴看。画师读尽《梅花谱》，如此春光画却难。
与魏衍寇国宝田从先二侄分韵得坐字
陈师道（宋代）

将老蒙误恩，受吊不受贺。
欲起尚迟回，积闲习成惰。
向来二三尚，相与守寒饿。
一日不可无，三岁安得过。
是时秋益高，夜永月初破。
漏鼓已再更，坐者余几个。
酒薄多可强，谈胜坚莫破。
檐昏读字细，林缺瞻星大。
吴吟未至慢，楚语不假些。
怀远已屡叹，论昔先急唾。
身世喜相违，真成螘旋磨。
平生陈孟公，岁晚不惊坐。
闻里中蚕饥不肯食山桑成长句
钱时（宋代）

往年蚕老古乏食，采遍山桑无处觅。
救饥恨不到口头，略无拣择和枝吃。
今年叶亦未为荒，稍罗粉米寻山桑。
掉头不肯吃，大似向来藜藿肠。
山中连遭岁事恶，饿羸颠倒填沟壑。
草根拔尽不能充，往往珍羞视藜藿。
屈指于今能几时，日前仅饱非有余。
问着只要青稈米，薄贱粟麦如沙泥。
马鸣不应也时样，学尔愚氓恶情状。
天公嗔尔警尔深，饱时忘却饥时心。
葵扇
陈子升（明代）

冈州剪玉葵，习习凉风吹。自以白茅藉，何烦朱粉施。

蕺山逢逸少，阶草问班姬。亦有倾阳意，秋来空尔为。
题吉祥寺茶山
释净端（宋代）

吉祥山水与云连，清韵来闻二十年。知道老僧无熟恼，金沙地内不流泉。
点绛唇·莺踏花翻
佚名（宋代）

莺踏花翻，乱红堆径无人扫。杜鹃来了。梅子枝头小。拨尽琵琶，总是相思调。知音少。暗伤怀抱。门掩青春老。

莺踏花翻，乱红堆径无人扫。杜鹃来了，叶底青梅小。拨尽琵琶，总是相思调。凭谁表。暗伤怀抱，门掩青春老。(广州南越王博物馆瓷枕文物上所写)
台阳杂兴 其八
马清枢（清代）

高岸萋萋草似烟，白波青嶂水沙连。编茅绕屿千椽屋，架竹浮湖万顷田。

唤渡津头划蟒甲，卖盐市上用螺钱。行人莫惮藤桥险，别是瀛壖一洞天。
固镇驿感旧
王一鸣（明代）

忆昔朝天回憩此，湍青沙白殢春阴。
已拚车马兼程苦，更剧干戈死战心。
群盗就平吾放逐，五年重到暮登临。
桃花最似曾相识，嫩蕊繁枝伴独吟。
乱后入黄龙途中示道伴
释慧空（宋代）

羯胡如鬼马如风，雪刃纵横到处空。生死路头君自看，活人全在死人中。
生查子
蔡伸（宋代）

霜寒月满窗，夜永人无寐。绛蜡有余情，偏照鸳鸯被。

看尽旧时书，洒尽今生泪。衙鼓已三更，还是和衣睡。
看常州柘枝，赠贾使君
白居易（唐代）

莫惜新衣舞柘枝，也从尘污汗沾垂。

料君即却归朝去，不见银泥衫故时。
春晚闻莺
张侃（宋代）

村北村南花事稀，晚风吹雨绿盈枝。黄鹂暗与春光转，似怕骚人细作诗。
绿萼梅
许及之（宋代）

魂清萼绿华，望绝江南使。天寒倚竹时，风标略相似。
绍兴以后蜡祭四十二首 后稷位酌献。曲同大明。
郊庙朝会歌辞（宋代）

释之蒸之，为酒为醴。推本所由，于焉洽礼。周邦开基，邰家是启。

献兹嘉觞，拜下首稽。
栀子花 其六
梁以壮（明代）

残雾泠泠过短垣，晓风吹不散香温。分明昨夜天孙女，剪落春绫带粉痕。
重九日雨独游醉中作
黄遵宪（清代）

吹面风多冷意酣，潇潇寒雨滴重檐。宵来一醉长安市，竟夕相思大海南。

遍插茱萸偏我少，无端萍梗为谁淹？故山岁岁登高去，蟹熟垆香酒压担。
送某还义乌营母太夫人葬
陈子升（明代）

何事登堂慰伯俞，空闱一拜旧罗襦。白杨风急吹萱草，鸿雁天寒泣孝乌。

玉帐珥貂身暂远，瑶台遗蜕手亲扶。祥芝定发金华岭，雪遍梅花隐绛趺。
新蝉
刘敞（宋代）

五月微阴始，鸣蝉高树幽。倚风偏送晓，迎露欲先秋。

孤管清兼浊，幺弦断复留。年华自当尔，羁客浪多愁。
清明 其三
李彭（宋代）

晚将曲蘖寄吾真，不道公当恕醉人。欲学少年花压帽，却疑花笑及花嗔。
夏夜杂兴 其七
谢逸（宋代）

燕燕巢梁端，飘摇畏风雨。永夜不得眠，啾啾子求哺。

秋风毛羽成，分飞不相顾。慎勿毁其室，此室安且固。
午梦
徐集孙（宋代）

篇诗才欠急忙偿，似有奚奴督和章。望断晓山云破碎，惊回午梦雨淋浪。

春光一半归杨柳，花事三分属海棠。静坐小窗人语寂，閒听梁燕话行藏。
临江仙 寄刘建之
杨慎（明代）

寄语东桥东畔柳，且教留住行人。与君相见即相亲。

忍看携手把，分作断肠津。

莫唱阑干花雾曲，温泉剩有余春。明朝关索岭头尘。

相思千里外，回首一沾巾。
伯兄归自桐江未至因有作示诸弟
彭汝砺（宋代）

遥思徒驭去江干，道路谁何共险艰。长使庭闱终日望，不知车险几时还。

伫期笑乐同尘席，应有文章慰病颜。酒瓮半空为收拾，筮言当见立谈间。
云𩕢天民独乐歌
叶颙（元代）

云𩕢天民身健武，屈指今年七十五。衰鬓凝霜暖不消，吟眸掣电明堪睹。

耳聋尚可听箫韶，舌在犹能话今古。风标凛凛瘦如松，意气堂堂狞似虎。

生平快活不识愁，祗有攒眉作诗苦。得句狂呼笑点头，论文猛拍忙搔首。

栖林玄鹤为惊飞，出岫白云俄退走。梅边竹笛半醉吹，石上桐琴一长抚。

饭后欢陪夜月游，饮酣喜对春风舞。常呼晨雾锁松扃，远引寒泉环竹户。

困寻陆羽写茶经，闲访陶潜抄菊谱。人间俯仰计总非，目下恩荣乐宁久。

何如丘壑了馀生，渴饮饥餐饱摩肚。儿学躬耕仆饭牛，归而斗酒谋诸妇。

客至从嗔不与言，坐对蓉峰懒开口。不将踪迹出人前，高眠月岭烟霞坞。

已知身世足优游，唯愧乾坤无报补。呵呵呵呵真草莽，收拾闲名莫辜负。

从教世俗骂痴狂，任彼时人笑愚鲁。
捣练子 赠中条山无为子
马钰（金朝）

志为剑，慧为刀。石娥劈玉见金鳌。戏青莲，跃碧涛。刀圭饮，胜香醪。六三公子著绯袍。系云腰。万万遭。
留宿罗源西峰寺示辉上人
戴叔伦（唐代）

一宿西峰寺，尘烦暂觉清。远林生夕籁，高阁起钟声。

山寂僧初定，廊深火自明。虽云殊出处，聊与说无生。
会仙山
张实居（明代）

峻极中峰此独幽，天低日见白云浮。西来岳色孤烟秀，东望沧波一勺流。

金简坛迷虚夜月，赤松迹杳凛高秋。不知山顶何年辟，流水柴门胜概留。
感事六首 其五
顾梦圭（明代）

鸾旌孔盖幸汾阴，丹霞紫雾瑶坛深。阳灵千官俨簪绂，太乙招摇皆顾歆。

虙妃扬胪玉女笑，穰穰降康万福临。君不见通天洪台耀日月，未得金茎调绛雪。
德寿春帖子八首
曹勋（宋代）

露香栏槛已青青，梅萼惊春照坐明。
天极元妃资内助，常年春首祝椿龄。
杂曲歌辞。乐府
权德舆（唐代）

光风澹荡百花吐，楼上朝朝学歌舞。身年二八婿侍中，

幼妹承恩兄尚主。绿窗珠箔绣鸳鸯，侍婢先焚百和香。

莺啼日出不知曙，寂寂罗帏春梦长。